Javaslat A TANÁCS HATÁROZATA az egyrészről az Európai Unió, másrészről Grúzia közötti, a mezőgazdasági termékek és élelmiszerek földrajzi árujelzőinek oltalmáról szóló megállapodás 11. cikke értelmében létrehozott vegyes bizottságon belül az Európai Unió által a vegyes bizottság eljárási szabályzatának elfogadása tekintetében képviselendő álláspontról /* COM/2012/0434 final - 2012/0209 (NLE) */





INDOKOLÁS Az Európai Unió (EU) és Grúzia közötti, a mezőgazdasági termékek és élelmiszerek földrajzi árujelzőinek oltalmáról szóló megállapodás 2012. április 1-jén lépett hatályba. A megállapodás 11. cikke rendelkezik egy, az EU és Grúzia képviselőiből álló vegyes bizottság felállításáról. A vegyes bizottság gondoskodik a megállapodásban foglaltak megfelelő érvényesüléséről, illetve megvizsgálhat bármilyen, a megállapodás végrehajtásához és érvényesüléséhez kapcsolódó kérdést. Elsősorban a következők a feladatai: a) a megállapodás 2. cikke (1) és (2) bekezdésének módosítása a szerződő feleknél alkalmazandó jogszabályokra való hivatkozás tekintetében; b) a megállapodás III. és IV. mellékletének módosítása a földrajzi árujelzők tekintetében; c) a felek kölcsönös tájékoztatása a földrajzi árujelzőkre vonatkozó jogszabályi és szakpolitikai változásokról, valamint minden, a földrajzi árujelzőkkel kapcsolatos más, kölcsönös érdeklődésre számot tartó ügyről; d) információcsere a földrajzi árujelzőkről, azok e megállapodással összhangban történő oltalmának vizsgálata céljából. A vegyes bizottság ajánlásait konszenzussal terjeszti elő, és maga határozza meg eljárási szabályzatát. A vegyes bizottság bármelyik fél kérésére ülésezik az EU-ban és Grúziában felváltva. Az üléseket a kérés időpontjától számított legfeljebb 90 napon belül, a szerződő felek által közösen meghatározott időpontban, helyen és módon (ideértve a videokonferenciát is) kell megtartani. Az eljárási szabályzat tervezetének megfelelően a bizottság elnöki tisztét a két felet képviselő küldöttségek vezetői felváltva töltik be. Az elnök felelősségi körébe tartozik a bizottság titkársági feladatainak ellátása is. Minden fél viseli a bizottság ülésein való részvétellel kapcsolatban felmerült kiadásait. A Bizottság felkérést kap arra, hogy: · fogadja el „az EU és Grúzia közötti, a mezőgazdasági termékek és élelmiszerek földrajzi árujelzőinek oltalmáról szóló megállapodás értelmében létrehozott vegyes bizottság eljárási szabályzatával kapcsolatos uniós álláspontról szóló tanácsi határozatra vonatkozó javaslatot; · továbbítsa ezt a javaslatot a Tanácsnak. 2012/0209 (NLE) Javaslat A TANÁCS HATÁROZATA az egyrészről az Európai Unió, másrészről Grúzia közötti, a mezőgazdasági termékek és élelmiszerek földrajzi árujelzőinek oltalmáról szóló megállapodás 11. cikke értelmében létrehozott vegyes bizottságon belül az Európai Unió által a vegyes bizottság eljárási szabályzatának elfogadása tekintetében képviselendő álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével, tekintettel a Bizottság javaslatára[1], mivel: (1) Az Európai Unió és Grúzia közötti, a mezőgazdasági termékek és élelmiszerek földrajzi árujelzőinek oltalmáról szóló megállapodás (a továbbiakban: a megállapodás) [2] 2012. április 1-jén lépett hatályba. (2) A megállapodás 11. cikke létrehozza a vegyes bizottságot, amelynek egyik feladata, hogy a megállapodás megfelelő működését biztosítsa. (3) A megállapodás 11. cikkének (2) bekezdése szerint a vegyes bizottság határozza meg saját eljárási szabályzatát. (4) Az Európai Unió meghatározza az említett vegyes bizottság eljárási szabályzatának elfogadása tekintetében képviselendő álláspontot, ELFOGADTA EZT A HATÁROZATOT: 1. cikk az egyrészről az Európai Unió, másrészről Grúzia közötti, a mezőgazdasági termékek és élelmiszerek földrajzi árujelzőinek oltalmáról szóló megállapodás 11. cikke értelmében létrehozott vegyes bizottságon belül az Európai Unió által a vegyes bizottság eljárási szabályzatának elfogadása tekintetében képviselendő álláspont a vegyes bizottságnak az e határozathoz csatolt határozattervezetén alapul. 2. cikk Ez a határozat …..-án /én lép hatályba. (elfogadásának napja) Kelt Brüsszelben, […]-án/-én. a Tanács részéről az elnök MELLÉKLET A vegyes bizottság eljárási szabályzatának elfogadásáról szóló határozattervezet A VEGYES BIZOTTSÁG, tekintettel az Európai Unió és Grúzia közötti, a mezőgazdasági termékek és élelmiszerek földrajzi árujelzőinek oltalmáról szóló megállapodásra és különösen annak 11. cikkére, mivel a megállapodás 2012. április 1-jén hatályba lépett, A KÖVETKEZŐKÉPPEN HATÁROZTA MEG ELJÁRÁSI SZABÁLYZATÁT: 1. cikk Küldöttségvezetők (1) Az Európai Unió és Grúzia – a továbbiakban együtt: „a felek” – mindegyike kinevez egy küldöttségvezetőt, aki a kapcsolattartó személy szerepét tölti be a bizottsággal kapcsolatos valamennyi ügyben. (2) A küldöttségvezetők átruházhatják küldöttségvezetői feladataikat vagy azok egy részét egy kinevezett helyettesre, mely esetben a továbbiakban a küldöttségvezetőre tett hivatkozások a kinevezett helyettesre is vonatkoznak. 2. cikk Az elnök (1) A bizottság elnöki tisztét az egyes felek küldöttségvezetői egy-egy naptári éven át, felváltva töltik be. (2) Az elnök felelős a bizottság titkársági feladatainak ellátásáért. 3. cikk Ülések (1) Az elnök a másik küldöttségvezetővel egyetértésben meghatározza az ülések időpontját és helyét, illetve – elektronikus úton lebonyolított ülések esetében – a lebonyolítás technikai feltételeit. Az elnök és a másik küldöttségvezető az ülés időpontjának és helyszínének meghatározásakor figyelembe veszi az ülés 90 napon belül történő megtartására vonatkozó előírást. (2) Eltérő értelmű, közösen elfogadott rendelkezés hiányában a bizottság ülései nem nyilvánosak. 4. cikk Levelezés (1) A bizottsághoz intézett vagy annak szánt leveleket a bizottság elnökéhez kell eljuttatni. Ez utóbbi a bizottságot érintő valamennyi levélről másolatot küld a másik küldöttségvezetőnek, a Brüsszelben működő Grúziai Misszió vezetőjének, valamint az EU tbiliszi küldöttségvezetőjének. (2) A bizottság elnöke és a másik küldöttségvezető közötti levelezés bármilyen írásbeli eszköz útján folytatható, beleértve az elektronikus leveleket is. 5. cikk Az ülések napirendjei (1) Az elnök az ülést megelőzően elkészíti a napirendtervezetet. A napirendtervezetet legkésőbb 20 munkanappal az ülés kezdete előtt meg kell küldeni a másik küldöttségvezetőnek. Az elnök által közreadott napirendtervezet a megállapodás 11. cikkének (3) bekezdésében foglaltakkal összefüggő, az elnök által kiválasztott napirendi pontokat foglalja magában. (2) A küldöttségvezetők az ülés kezdetét legalább 10 munkanappal megelőzően kérhetik további, a 11. cikk (3) bekezdésével összefüggő napirendi pontok felvételét, amelyeket az elnök köteles belefoglalni a napirendtervezetbe. (3) Az elnök legkésőbb 5 munkanappal az ülés kezdete előtt megküldi a végleges napirendtervezetet a másik küldöttségvezetőnek. (4) A napirendet az elnök és a másik küldöttségvezető közös megállapodással fogadja el az egyes ülések kezdetén. Amennyiben arról az elnök és a másik küldöttségvezető megállapodik, a napirendtervezetben szereplőkön kívül egyéb kérdés is napirendre tűzhető. 6. cikk Az eszközök elfogadása (1) A bizottság által a megállapodás 11. cikkének (2) bekezdése értelmében hozott határozatokat a felekhez kell intézni, és azokat az elnöknek, valamint a másik küldöttségvezetőnek aláírásával kell ellátnia. (2) A felek bármelyike dönthet úgy, hogy közzétesz valamely, a bizottság által elfogadott határozatot. 7. cikk Írásbeli eljárás (1) A bizottság határozatát írásbeli eljárás útján is el lehet fogadni, amennyiben az elnök és a másik küldöttségvezető erről megállapodik. (2) Az írásbeli eljárás alkalmazását indítványozó küldöttségvezető eljuttatja a határozattervezetet a másik küldöttségvezetőnek. A másik küldöttségvezető válaszában jelzi, hogy elfogadja-e a tervezetet, javasol-e bármiféle módosítást arra vonatkozóan, vagy igényel-e haladékot annak további mérlegelésére. A tervezet elfogadása esetén azt a 6. cikk (1) bekezdésének megfelelően véglegesíteni kell. 8. cikk Jegyzőkönyv (1) Az elnök valamennyi ülésről jegyzőkönyvtervezetet készít, és ezeket az üléstől számított 20 munkanapon belül eljuttatja a másik küldöttségvezetőnek. A jegyzőkönyvtervezet tartalmazza az előterjesztett ajánlásokat, továbbá feltüntethet bármely egyéb, a felek által levont következtetést. A másik küldöttségvezető jóváhagyja a tervezetet, vagy módosításokra vonatkozó javaslatokat terjeszt elő. Miután megegyezés jön létre a jegyzőkönyvtervezettel kapcsolatban, az elnök és a másik küldöttségvezető aláírásával látja el annak két eredeti példányát. Az elnök és a másik küldöttségvezető megőrzi a jegyzőkönyvek egy-egy eredeti példányát. (2) Amennyiben a következő ülés összehívásáig nem jön létre megállapodás a jegyzőkönyvekről, azokban rögzíteni kell az elnök által elkészített tervezetet, amelyhez mellékelni kell a másik küldöttségvezető által a módosításokra vonatkozóan benyújtott javaslatokat. 9. cikk Költségek Mindegyik fél maga viseli a bizottság ülésein való részvételéhez kapcsolódóan felmerülő költségeket. 10. cikk Titoktartás A bizottság tanácskozásai titkosak. [1] HL C […]., […], […]. o. [2] HL L 93., 2012.3.30., 3. o.